Rådets beslutning

af 16. juli 2003

om den belgiske regerings ydelse af støtte til fordel for visse koordinationscentre, der er etableret i Belgien

(2003/531/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 88, stk. 2, tredje afsnit,

under henvisning til begæring fra den belgiske regering af 26. maj 2003, og

ud fra følgende betragtninger:

(1) Belgien har ved skrivelse af 26. maj 2003, i overensstemmelse med traktatens artikel 88, stk. 3, underrettet Kommissionen om, at landet indtil den 31. december 2005 agter at give visse selskaber, der er godkendt som koordinationscentre i henhold til kongeligt dekret nr. 187 af 30. december 1982 (som suppleret eller ændret ved senere lovgivning), og hvis godkendelse udløber mellem den 17. februar 2003 og den 31. december 2005, en særlig skattemæssig behandling, som beskrevet i ovennævnte skrivelse. Ved skrivelse af samme dato, der blev modtaget i Generalsekretariatet for Rådet den 26. maj 2003, fremsendte Belgien en begrundet begæring til Rådet om i overensstemmelse med traktatens artikel 88, stk. 2, tredje afsnit, at beslutte, at de påtænkte foranstaltninger er forenelige med fællesmarkedet.

(2) De omhandlede koordinationscentre sikrer finansiel og administrativ koordination inden for multinationale koncerner.

(3) Belgien har, ved vedtagelse af kongeligt dekret nr. 187 af 30. december 1982 (som suppleret og ændret ved senere lovgivning), indført særlige skatteregler for koordinationscentre, der tager hensyn til den særlige beskaffenhed af deres aktiviteter og det internationale miljø, som disse aktiviteter foregår i.

(4) Denne ordning gav ved vurderingen i 1987 og 1990 ikke anledning til indsigelser fra Europa-Kommissionens side. Kommissionen vurderede ordningen på ny i henhold til traktatens artikel 88 efter at have vedtaget en meddelelse om anvendelse af statsstøttereglerne på foranstaltninger vedrørende direkte beskatning af virksomhederne(1) og undersøgt de skattemæssige undtagelser fra medlemsstaternes almindelige skatteregler i forbindelse med Rådets drøftelser af adfærdskodeksen for erhvervsbeskatning.

(5) Som led i de drøftelser, der er foregået på det skattepolitiske område i Rådet og i Gruppen vedrørende Adfærdskodeksen, vedtog Rådet den 26.-27. november 2000 for så vidt angår afviklingen af eventuelt skadelige ordninger, konklusioner, hvorefter virkningerne af disse skadelige ordninger i virksomheder, der pr. 31. december 2000 nød godt af en sådan skadelig ordning, skal ophøre senest den 31. december 2005, uanset om der er tale om ordninger ydet for en bestemt periode eller ej. Rådet forbeholdt sig desuden muligheden for eventuelt at forlænge visse ordninger ud over den 31. december 2005 under hensyntagen til særlige omstændigheder.

(6) Ved beslutning af 17. februar 2003(2) meddelte Kommissionen, at de belgiske regler for koordinationscentrene var uforenelige med fællesmarkedet. I medfør af denne beslutning skal Belgien ophæve den omhandlede støtteordning eller ændre den, således at den bliver forenelig med fællesmarkedet, idet ordningens virkninger kan opretholdes, indtil hver enkelt gældende godkendelse udløber, dog senest indtil 31. december 2010.

(7) De virksomheder, der er omfattet af Belgiens begæring, har en midlertidig godkendelse, der dog kan forlænges i henhold til kongeligt dekret nr. 187. Godkendelsen udløber den 1. januar 2006.

(8) De internationale koncerner, som de af støtten omfattede koordinationscentre henhører under, har foretaget betydelige investeringer i disse centre. Uden den nye støtte, som Belgien påtænker at yde, må de sandsynligvis indstille deres aktiviteter i landet.

(9) Indstiller disse koordinationscentre, der er omfattet af den nye støtte, deres aktiviteter, vil det få negative økonomiske og sociale konsekvenser for Belgien.

(10) Den påtænkte nye støtte er midlertidig. Formålet med støtten er at undgå uoprettelige tab af finansielle aktiviteter og arbejdspladser i Belgien og i Fællesskabet, idet den vil give støttemodtagerne mulighed for at fortsætte deres aktiviteter i Belgien, i det mindste så længe som landet har behov for at iværksætte andre foranstaltninger for de koordinationscentre, der er etableret på dets område, eller lette en omlægning af de berørte internationale koncerners investeringer, således at man undgår bratte kontraktophør.

(11) Hvis der ikke findes nogen særlige skatteforanstaltninger for de pågældende koordinationscentre frem til den 31. december 2005, vil det i så fald kunne betyde, at store internationale virksomhedskoncerner mister tilliden til den belgiske stat, hvilket også på længere sigt vil kunne få betydelige økonomiske konsekvenser for landet.

(12) I betragtning af, at ordningen for koordinationscentrene i henhold til Kommissionens beslutning af 17. februar 2003 kan bibeholdes frem til efter den 31. december 2005 afhængigt af den nuværende godkendelses udløb, og at Kommissionen i andre beslutninger har forlænget fristen for lignende særlige skatteregler i andre medlemsstater frem til den 31. december 2010, burde de særlige foranstaltninger, som Belgien påtænker at anvende, ikke medføre potentielle konkurrenceforvridninger, der er ude af proportioner med de opregnede fordele. Det vil desuden være foreneligt med den afbalancerede rollback af tilsvarende særordninger i medlemsstaterne og deres afhængige eller associerede territorier, som Rådet har iværksat i forbindelse med drøftelserne om adfærdskodeksen for erhvervsbeskatning.

(13) Der findes således en række særlige omstændigheder, der gør det muligt at betragte den nye støtte, som Belgien påtænker at indføre til fordel for koordinationscentre, der er godkendt pr. 31. december 2000, og hvis godkendelse udløber senest den 1. januar 2006, som forenelig med fællesmarkedet. Støtten består i at indrømme dem den skattebehandling, der er omhandlet i skrivelsen af 26. maj 2003, frem til den 31. december 2005.

(14) I betragtning af spørgsmålets hastende karakter er det nødvendigt at indrømme en undtagelse fra den frist på seks uger, der er omhandlet i punkt I.3 i protokollen om de nationale parlamenters rolle i Den Europæiske Union, der er knyttet som bilag til traktaten om Den Europæiske Union og til traktaterne om oprettelse af De Europæiske Fællesskaber -

TRUFFET FØLGENDE BESLUTNING:

Artikel 1

Den støtte, som Belgien frem til den 31. december 2005 påtænker at yde til virksomheder, der pr. 31. december 2000 er godkendt som koordinationscentre i henhold til kongeligt dekret nr. 187 af 30. december 1982, og hvis godkendelse udløber mellem den 17. februar 2003 og den 31. december 2005, betragtes som forenelig med fællesmarkedet. Støtten består som undtagelse fra de almindelige skatteregler i

- anvendelse af den normale selskabsskattesats på et teoretisk beskatningsgrundlag, der svarer til en variabel procentsats af visse driftsomkostninger ("cost plus-metoden"). Der anvendes dog et alternativt beskatningsgrundlag, hvis dette viser sig at overstige det beskatningsgrundlag, der fremkommer ved anvendelse af "cost plus-metoden". Det alternative beskatningsgrundlag omfatter de ekstraordinære og fordelagtige fortjenester, som centrene har, samt ikke-fradragsberettigede omkostninger

- anvendelse af en årlig særbeskatning på 10000 EUR pr. medarbejder, dog højst 100000 EUR

- fritagelse for précompte immobilier (ejendomsskat) på ejendomme ejet af centrene, som bruges i forbindelse med deres aktiviteter

- fritagelse for précompte mobilier (kildeskat) på udbytte, renter og royalties, som centrene betaler undtagen, for så vidt angår renter, hvis modtageren er skattepligtig som fysisk eller juridisk person

- fritagelse for précompte mobilier (kildeskat) på de indtægter, centrene har fra indlånsvirksomhed

- fritagelse for kapitalregistreringsafgiften på 0,50 % på kapitalindskud og udvidelser af selskabskapitalen.

Artikel 2

Denne beslutning er rettet til Kongeriget Belgien.

Udfærdiget i Bruxelles, den 16. juli 2003.

På Rådets vegne

G. Magri

Formand

(1) EFT C 384 af 10.12.1998, s. 3.

(2) Endnu ikke offentliggjort i EUT.